SET เปิดร่วง 1.21% วิตกกรีซผิดนัดชำระหนี้ โบรกฯคาดหลุดแนวรับ 1,490 จุด
SET ร่วง 1.21% วิตกกรีซผิดนัดชำระหนี้ โบรกฯคาดหลุดแนวรับ 1,490 จุด
29 มิ.ย. 2558

ผู้สื่อข่าวรายงานว่า ดัชนี SET เปิดตลาดภาคเช้า ณ เวลา 10.03 น.อยู่ที่ 1,499.59 จุด ลบ 18.44 จุดหรือ 1.21% มูลค่าซื้อขายที่ 3,814.03 ล้านบาท
โดยดัชนีปรับตัวลงตามตลาดหุ้นเอเชีย และตลาดหุ้นต่างประเทศ สาเหตุหลักเนื่องจากตลาดยังมีความกังวลหลังจากที่ประชุมยูโรกรุ๊ปได้ปฏิเสธที่จะขยายความช่วยเหลือทางการเงินแก่กรีซ ที่จะสิ้นสุดลงในวันอังคารนี้ ซึ่งจุดปะทุความวิตกว่ากรีซอาจจะผิดนัดชำระหนี้ 1.6 พันล้านยูโรแก่กองทุนการเงินระหว่างประเทศ (IMF)
ขณะที่กรีซสร้างความกังวลไปทั้งโลกด้วยการประกาศปิดทำการธนาคารพาณิชย์จนถึงวันที่ 6 ก.ค.ซึ่งเป็นช่วง 1 วันหลังจากทีมีการจัดทำประชามติตามแผนในวันที่ 5 ก.ค.ว่าด้วยข้อเสนอในการรับเงินช่วยเหลือ ส่งผลให้ตลาดหุ้นทั่วโลกปรับลดลง โดยตลาดหุ้นบ้านเรามีแรงขายออกมาในหุ้นขนาดใหญ่นำ โดยกลุ่มสื่อสาร พลังงาน และวัสดุก่อสร้าง 
บล.เมย์แบงก์ กิมเอ็ง ระบุในบทวิเคราะห์( 29 มิ.ย.) ประเมินระยะสั้นประเด็นของกรีซจะส่งผลกระทบเชิงลบต่อตลาดหุ้นทั่วโลก ทำให้ปรับมุมมองของภาวะการลงทุนในวันนี้ “ลบ” วันแรกในรอบ 9 วันทำการ พร้อมประเมิน SET INDEX ปรับฐานลงสู่แนว 1,490 จุด +/- อาจเป็นในลักษณะ เปิดลงแรง และให้น้ำหนักต่อการเกิด Technical Rebound ในท้ายที่สุด เพราะปัจจัยพื้นฐานด้านเศรษฐกิจ และการลงทุนของไทยไม่ได้รับผลกระทบ
อีกทั้งติดตามพัฒนาการของกรีซอย่างใกล้ชิด เพราะหากได้ข้อสรุป โอกาสเกิดการฟื้นตัวของสินทรัพย์เสี่ยงทั่วโลก ก็มีความเป็นไปได้เช่นกัน